Welkom by die eerste nommer van NeerlandiNet! In die lig van die huidige en die historiese verhoudinge tussen Suid-Afrika, Nederland en Vlaandere en die taalverwantskap tussen Afrikaans en Nederlands is die aanbou van hierdie kamer aan die LitNet-huis n logiese uitbreiding.
Hierdie tydskrif wil in die eerste plek n mondstuk bied vir die Neerlandistiek en vir Neerlandici, sonder om enigsins reeds bestaande Neerlandistiektydskrifte en -blaaie te probeer vervang. Die Suider-Afrikaanse Neerlandistiek dien weliswaar as uitgangspunt, maar die ideaal is om Neerlandici in sowel die Lae Lande as elders waar die Neerlandistiek beoefen word - en veral dan in lande wat soos Suid-Afrika n koloniale verlede met Nederland deel  by NeerlandiNet te betrek. Aktualiteit en internasionalisering dien in hierdie verband as sleutelwoorde. Die rubrieke met nuus oor kongresse en verenigings wil relevante inligting onder Neerlandici en ander belangstellendes se aandag bring. Hierdie webtydskrif wil ook so gou moontlik n rubriek instel waarin Neerlandistiek-departemente aan die woord gestel sal word, en n rubriek wat ruimte sal bied vir die plaas van akademiese artikels.
Nederland en Vlaandere het nie n hoë profiel in die Suid-Afrikaanse pers nie, en (veral) oor die afgelope dekade of twee, drie is die eens prominente kulturele invloed vanuit die Lae Lande toenemend deur die Amerikaanse invloed oorspoel. NeerlandiNet wil gevolglik ook nuus oor en uit die Lae Lande verskaf. Omdat dit natuurlik maar op beperkte skaal kan geskied, word inligting in hierdie nommer verstrek oor adresse van webtuistes waar nuus uit hierdie twee lande die hooffokus is.
Die blad sal �n sterk kulturele inslag hê en wil graag ruimte bied vir skeppende werk, nuus oor en besprekings van publikasies, rolprente, teater en musiek.
Die sukses van NeerlandiNet hang van u medewerking en ondersteuning af. Maak dit asseblief u tydskrif deur menings en bydraes vir plasing (verkieslik in Afrikaans of Nederlands) aan die redakteur te stuur by een van die volgende adresse: rmarais@postino.up.ac.za of hlomisa@mweb.co.za.